Minstens 41 beseer ná bus omslaanFoto: ER24 Minstens 41 mense is beseer toe ŉ bus teen ŉ motor gebots en omgeslaan het naby die deel waar die M1- en M2-hoofweg in die Johannesburgse middestad skei. Russel Meiring, woordvoerder van ER24, het gesê die bus en motor het ná die botsing die hoofweg versper. “Die bus het op die sykant gelê in die vinnige baan terwyl die motor se wrak langsaan gelê het.” Volgens Meiring het die bus se passasiers deur die vensters uit die wrak begin klim en die Johannesburgse metropolisie die hoofweg vir verkeer gesluit. Minstens 41 mense het ligte tot matige beserings opgedoen. Paramedici van verskeie nooddienste het die beseerdes op die toneel behandel voordat van hulle na hospitale in die omgewing geneem is vir verdere mediese sorg. Die presiese oorsaak van die ongeluk word ondersoek.